以歸來後與斯遠倡酬詩卷寄辛卿
作者：趙蕃
朝代：宋

paragraphs: 人家餽歲何所爲，紛紛酒肉相携持。
我曹餽歲復何有，酬倡之詩十餘首。
緘封寄藁玄英方，從人笑癡我自狂。
狂餘更欲誰送似，咫尺知音稼軒是。
公乎比復何所作，想亦高吟動清酌。
賓朋雜遝孰爲佳，咸推楊范工詞華。
我曹所樂雖小技，歷古更今不能廢。
歲云暮矣勿歎窮，梅花爛漫行春風。